江行至黄牛廟山特奇秀晚檥舟廟下留詩於壁
作者：李復
朝代：宋

paragraphs: 層峰浮雲空，亭亭出衆嶠。
芬敷如青蓮，飛光亂寒照。
霜楓雜丹碧，瀑布垂窈窕。
秀色紛異狀，爭奇動奔峭。
欻失畏嶮心，頗愜賞幽好。
舟行不暇徐，粗得領其要。
隨風轉隈曲，晚泊黄牛廟。
杖策登東岑，周睇萬山奧。
臨岸理晚餉，問客賣早稻。
明朝走夷陵，便入襄陽道。
從此步平陸，歸程已可料。